b'\n_START_ARTICLE_\nMarijan Dovi\xc4\x87\n_START_SECTION_\nLiterarni zgodovinar, teoretik in urednik\n_START_PARAGRAPH_\nMarijan Dovi\xc4\x87 je na ljubljanski Filozofski fakulteti \xc5\xa1tudiral primerjalno knji\xc5\xbeevnost in slovenski jezik, leta 1999 je diplomiral pod vodstvom profesorjev Toma Virka in Marka Juvana. Od leta 2000 je kot mladi raziskovalec zaposlen na In\xc5\xa1titutu za slovensko literaturo in literarne vede ZRC SAZU, leta 2003 magistriral, leta 2006 pa doktoriral pod mentorstvom Marka Juvana. \xc5\xbde med \xc5\xa1tudijem je za\xc4\x8del objavljati v razli\xc4\x8dnih \xc4\x8dasopisih in znanstvenih revijah ter sodelovati na konferencah, pri \xc4\x8demer so podro\xc4\x8dja, s katerimi se je intenzivneje ukvarjal: literarni kanon, teorija vrednotenja, sodobna sistemska teorija knji\xc5\xbeevnosti ter teoreti\xc4\x8dne in zgodovinske raziskave avtorja in avtorstva. Med njegovimi pomembnej\xc5\xa1imi objavami velja omeniti predvsem monografijo Sistemske in empiri\xc4\x8dne obravnave literature (2004) in inovativen poskus druga\xc4\x8dne literarne zgodovine v obse\xc5\xbenem delu Slovenski pisatelj: razvoj literarnega proizvajalca v slovenskem literarnem sistemu (2007). Pripravil in uredil je simpozijski zbornik o avantgardistu Antonu Podbev\xc5\xa1ku, monografijo o Janezu Trdini ter elektronsko izdajo Zbranih pesmi Antona Podbev\xc5\xa1ka. Organiziral in vodil je mednarodni komparativisti\xc4\x8dni simpozij o literaturi in cenzuri ter uredil dvojezi\xc4\x8dni zbornik Literatura in cenzura: Kdo se boji resnice literature? (2008). Je podpredsednik Slovenskega dru\xc5\xa1tva za primerjalno knji\xc5\xbeevnost, \xc4\x8dlan Mednarodnega zdru\xc5\xbeenja za empiri\xc4\x8dno literarno znanost IGEL, mednarodnega komparativisti\xc4\x8dnega zdru\xc5\xbeenja ICLA in zdru\xc5\xbeenja za preu\xc4\x8devanje avantgard in modernizma EAM._NEWLINE_V letih 1998-2000 je bil glavni urednik novome\xc5\xa1kega mese\xc4\x8dnika Park, za katerega \xc5\xa1e vedno pi\xc5\xa1e kolumne. Od ustanovitve novome\xc5\xa1ke Zalo\xc5\xbebe Goga leta 2000, pri kateri je sodeloval, je predsednik njenega uredni\xc5\xa1kega sveta in v letih 2001\xe2\x80\x932008 urednik glasbene zbirke Goga Musica._NEWLINE_Leta 2008 je prejel Srebrni znak ZRC SAZU za vrhunski doktorat s podro\xc4\x8dja humanisti\xc4\x8dnih ved in Trdinovo nagrado, ki jo Mestna ob\xc4\x8dina Novo mesto podeljuje svojim ob\xc4\x8danom za pomembnej\xc5\xa1e trajne uspehe na kulturnem, prosvetnem, literarnem in znanstvenem podro\xc4\x8dju._NEWLINE_Od leta 2007 kot docent predava slovensko knji\xc5\xbeevnost in literarno teorijo na Univerzi v Novi Gorici.\n_START_SECTION_\nGlasbenik in skladatelj\n_START_PARAGRAPH_\nDeluje tudi kot jazz glasbenik in skladatelj. Kot violinist je snemal albume z ve\xc4\x8d vidnimi zasedbami in glasbeniki (\xc5\xbdabjak bend, Brina, & String.si, Renato Chicco, Alenka Godec) in nastopal s svojim triom ter z mnogimi slovenskimi in tujimi jazz glasbeniki. Leta 2005 je s svojim sekstetom posnel avtorski prvenec Gorjanske bajke, ki jih je pozneje deloma priredil za simfoni\xc4\x8dni orkester. Pi\xc5\xa1e za zbore in komorne zasedbe._NEWLINE_V Novem mestu je skupaj s sodelavci Lokalpatriota in Glasbene \xc5\xa1ole Marjana Kozine leta 2000 zasnoval mednarodno glasbeno delavnico Jazzinty, katere umetni\xc5\xa1ki vodja je bil v letih 2000\xe2\x80\x932008 in ki je v nekaj letih prerasla v najpomembnej\xc5\xa1o tovrstno ustanovo v Sloveniji. V okviru Jazzintyja je vpeljal edino slovensko tekmovanje za jazz kompozicijo \xe2\x80\x93 nagrado Jazzon, ki se podeljuje od leta 2003 dalje.'